ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣሜሪካ ንፍልስጤም ኣጠንቒቓ 8 ታሕሳስ 2017 ምንጪ ስእሊ, AFP/GETTY IMAGES ምምሕዳር ዋሺንግተን ንእዮሩሳሌም ከም ርእሰ ከተማ እስራኤል ኣፍልጦ ምሃቡ ስዒቡ፡ ፍልስጤማውያን ነቲ ምስ ምክትል ፕሬዚደንት ማይክ ፔንስ ክገብርዎ ዝነበረ ዝርርብ ብምስራዞም ኣሜሪካ ኣጠንቂቓ። ነቲ ቅድሚ ወርሒ ኣብ መንጎ ምክትል ፕሬዚደንት አሜሪካ ፔንስን ፕሬዚደንት ፍልስጤም ማሕሙድ ዓባስ ክግበር ተመዲቡ ዝነበረ ዝርርብ ምስራዝ ዓንቃፊ ከምዝኾነ ኣሜሪካ ገሊጻ። ምክትል ፕሬዚደንት ፔንስ ኣብ ፍልስጤም ቅቡል ኣይኮነን ኢሉ ሓደ ብዓል ስልጣን ፍልስጤም። ኣብዚ ሰሙን ፕሬዚደንት ዶናልድ ትራምፕ ንእዮሩሳሌም ኣመልኪቱ ዝሃቦ መግለጺ፡ እቲ ኣሜሪካ ንዓመታት ክትክተሎ ዝጸንሐት ፖሊሲ ኣብ ጉዳይ እዮሩሳሌም ንድሕሪት ዝመልስ ኢዩ። ብሓሙስ፡ 7 ታሕሳስ፡ ኣብ ጋዛን ኣብቲ ብእስራኤል ዝተጎብጠ ምዕራባዊ ገማግምን ዝተኻየደ ጎንፂ ኣስታት 13 ፍልስጤማውያን ቆሲሎም። ነድሪ ኣብ ምዕራባዊ ገማግም፡ ታሕጓስ ድማ ኣብ ምዕራባዊ እየሩሳሌም መግለጺ ስእሊ, ተቓውሞ ፍልስጤማውያን እቲ ጎንፂ ብሰንኪ ናይ ፕሬዚደንት ትራምፕ ናይ ፖሊሲ ምቕያር ኢዩ ነቲጉ። ሎሚ ዓርቢ ኣብ ኩሉ ግዝኣታት ፍልስጤም ስልፍታት ተቓውሞ ክግበር ትጽቢት ኣሎ። እቲ እስላማዊ ጉጅለ ፍልስጤም - ሓማስ ድሮ ሓድሽ ምልዕዓል [ኢንቲፋዳ] ክካየድ ጸዊዑ ኣሎ። እስራኤል ድማ ኣማኢት ተወሰኽቲ ወተሃደራት ኣብ ምዕራባዊ ገማግም ኣዋፊራ ኣላ። ብዙሓት መሓዙት ኣሜሪካ ዝኾና ሃገራት ምስቲ ምቅይያር ፖሊሲ ኣሜሪካ ከምዘይሰማምዑ ገሊጾም ኣለው። ቤት ምኽሪ ጸጥታ ሕቡራት ሃገራትን ጥምረት ሃገራት ዓረብን ኣብ ዝመጽእ መዓልታት ብምርኻብ መልሰ ተግባር ክህቡ ትጽቢት ኣሎ። እቲ ተመዲቡ ዝነበረ ዝርርብ ዓባስን ፔንስን በኸመይ ኢዩ ናብ ዘየምርድዳእ ማዕቢሉ?
